**Državni zavod za statistiku od 13. rujna do 17. listopada 2021. provest će prvi digitalni Popis stanovništva, kućanstava i stanova u Republici Hrvatskoj**

Prvi digitalni Popis stanovništva provest će se u dvije faze i na dva načina, a građani će moći sami izabrati način popisivanja.

**Prva faza samopopisivanja kroz sustav e-Građani trajat će od 13. do 26. rujna,** a druga faza popisivanja kada popisivači izlaze na teren trajat će od 27. rujna do 17. listopada.

**Pozivamo sve građane da se samostalno popišu u prvoj fazi samopopisivanja kroz sustav e-Građani. U tom periodu imat će priliku samostalno popisati sebe i sve članove svoga kućanstva kad njima to najviše odgovara.**

Dovoljan je jedan član kućanstva s vjerodajnicom kako bi popisao svoje kućanstvo i sve njegove članove.

Nakon ispunjavanja popisnog upitnika i uspješnog zaključavanja i slanja e-popisnice ispitanik će dobiti jedinstvenu **kontrolnu šifru** generiranu u trenutku predaje e-popisnice, koja je dokaz uspješno provedenog samopopisivanja.

**Kontrolnu šifru treba zapisati na papir, poslikati ili isprintati i sačuvati do druge faze Popisa (terenskog popisivanja) kako bi ispitanik kontrolnu šifru dao popisivaču zbog kontrole obuhvata popisivanja.**

Možete popisati svoje starije bližnje (roditelje, baku i djeda ili nekog drugog) koji žive u drugom kućanstvu s njihovom vjerodajnicom. Pravilo kod e-popisivanja jest da se s **jednom vjerodajnicom popisuje jedno kućanstvo.**

Popis stanovništva temelji se na izjavi. Prema Zakonu o službenoj statistici svi **podaci prikupljeni u popisu stanovništva tajni su i upotrebljavat će se isključivo u statističke svrhe**, drugim riječima, Popis stanovništva nije osnova za ostvarivanje bilo kakvih prava ili obveza.

Više informacija o Popisu na [www.popis2021.hr](http://www.popis2021.hr).

